Çiyin geyimlərinin hazırlanması

► Qadın paltarında boyun yerinin yaxalıqsız işlənilməsi

Yaxalıqsız donlarda boyun yeri işlənildikdə köbənin içəri kəsikləri xüsusi maşında ilməklənir və ya 0,5-0,7 sm enində qatlayıb universal maşında tikilir. Hazırlanmış köbə (üzü geyimin içərisinə tərəf olmaqla) boyun yerinə qoyulur və çevrilən tikişlə 0,7 sm enində işlənilir. Köbə geyimin içəri tərəfinə çevrilib düzəldilir və geyimə basdırma tikişi ilə birləşdirilir. Onda tikiş çevrilən tikişdən 0,2-0,3 sm aralı salınır. Köbənin içəridəki kənarı əldə

və ya gizli tikişli xüsusi maşında, köbə ilə birgə tikilmiş qatlanan yaxalıqdakı kimi bəndlənir. Yaxalıq yeri köbə ilə örtülüb tikilməli olduqda, köbə bir və ya ikiqat işlənir. Yun parçadan tikilən geyimlərin boyun yerinə əriş saplarına nisbətən 45°bucaq altında biçilən birqat köbə qoyulur. Köbə üzü aşağı olmaqla yaxalıq yerinin düz üstünə qoyulub 0,5-0,7 sm enində çevrilən tikişlə birləşdirilir. Köbənin boyun yerinin kənarı ilməklənib, geyimin içəri tərəfinə qatlanır, tikiş düzəldilir və geyimin üzərindən (çevrilən tikişin yanından) tikilir. Köbənin kənarları yuxarıdakı kimi bəndlənir (Şəkil 2.14). | Şəkil 2.14. Boyun yerinin yaxalıqsız işlənilməsi

► Fiqurlu kəsiyi olan yaxa yerlərinin hazırlanması

Fiqurlu yaxa yerlərini (Şəkil 2.15) köbə ilə hazırlamaq daha əlverişlidir. Köbəni yaxa yerinin formasında və ya parçanın çəpinə istiqamətində biçirlər. Bu cür biçilmiş köbə yaxalığın formasını yaxşı götürür. Köbəni və məmulatı üz-üzə qoyub kənar kəsiklərini bərabərləşdirir, kökləyir və maşınla tikirlər. Sonra köbəni məmulatın tərs tərəfinə çevirir, məmulatdan kant əmələ gətirməklə kökləyirlər. Köbənin açıq tərəfini isə 0,5 sm enində tərs tərəfə qatlayıb məmulata gizli tikişlə basdırırlar. Kənarı sökülən parçalardan hazırlanan köbələrdə isə köbənin kənarını əvvəlcədən xüsusi maşınla və ya əllə hörmələmək lazımdır.