Çiyin geyimlərinin hazırlanması

Bağlı tikiş (Şəkil 1.28.ı) qapalı tikişin bir növüdür. Bu tikişə az əmək sərf olunur, xüsusi qatlayıcı vasitəsilə iki iynəli maşında icra olunur. Tikiş üz və astar tərəfdən eyni görünüşdə alınır.

Qoşa tikiş (Şəkil 1.28. i) döşəkağı, yorğanüzü, nazik pambıq və ipək parçadan geyimlər, eləcə də şalvar cibinin astarının kənarını tikəndə işlədilir. Hissənin astar tərəfi içəri olmaqla 0,3-0,5 sm enində tikdikdən sonra hissə çevrilir, tikiş düzəldilir və 0,6-0,7 sm enində 2-ci tikiş salınır və kəsiklər bağlanır.

Şəkil 1.28. Birləşdirici maşın tikişləri

Kənar tikişlər (Şəkil 1.29.), əsasən, bəzək və hissələrin kənarından sapın sökülməsinin qarşısını almaq üçün tətbiq olunur. Kənar tikişlər bunlardır: açıq kəsikli qatlama tikiş, qapalı kəsikli qatlama tikiş, kəsiyi haşiyələnmiş qatlama tikiş, açıq kəsikli haşiyələnmiş tikiş, tesma ilə haşiyələnmiş tikiş və çevrilən tikiş.