Çiyin geyimlərinin hazırlanması

Qollar iki tikişli olur. Üst tikiş çiyin tikişinin davamı, alt tikiş isə yan tikişin davamı hesab edilir. Bütöv biçimli qolları aşağıdakı kimi hazırlayırlar: bunun üçün qabaq hissəni üz-üzə qoyur, yuxarı kəsiklərini bərabərləşdirirlər. Sonra həmin hissəni nəmləndirib işarə olunmuş nöqtədən dirsək xəttinə 5-6 sm qalana qədər ütü vasitəsilə lazımi formaya salırlar. Qolun aşağı kəsiyini isə qoltuq altı hissədə ütü vasitəsilə lazımi formaya salırlar ki, bu da qolun sərbəst hərəkət etməsi üçündür. Kürək də eyni ilə qabaq hissə kimi hazırlanır. Üst hissələri ütüləməklə yanaşı, qolun qol dibi hissəsini də ütüləyirlər. Ətək və kürəyin isti-nəmləndirmə əməliyyatından sonra qolun üst kəsiklərini üz-üzə qoyub işarə olunmuş xətt üzrə kökləyirlər. Sonra ətək tərəfdən maşınla tikib tikişi iki tərəfə açıb ütüləyirlər. Qolun alt tikişi isə geyimin yan tikişləri ilə eyni vaxtda tikilir. Bütöv biçimli qolların aşağı hissəsi reqlan qollarda olduğu kimi hazırlanır. Qolun sərbəst hərəkəti üçün çox vaxt qoltuq altına calaq tikilir. Calaq romb və ya klin şəklində ola bilər. Calağın tikiləcəyi yeri ətək və kürək tərəfdən ütüləyib lazımi formaya salırlar. Tikişə verilən paylara künc hissədə çırt vurub kənarlarını hörmələyirlər. Calağı qolun alt və üst tikişi və məmulatın yan tikişi tikildikdən sonra əsas hissəyə birləşdirirlər. Bunun üçün calağın üst tərəfini ətəyin və kürəyin üst tərəfi ilə üz-üzə qoyub işarə olunmuş xətlər üzrə kökləyir, sonra maşınla tikib, tikişi iki tərəfə açıb ütüləyirlər.