Çiyin geyimlərinin hazırlanması

1.5. Köynəyi texnoloji ardıcıllıqla hazırlayır.

► Köynəyin hazırlanma ardıcıllığı

Köynək aşağıdakı ardıcıllıqla hazırlanır:

- Biçilmiş hissələrin yoxlanılması;
- Simmetrik hissələrdə xətlərin bir hissədən digərinə köçürülməsi;
- Hissələrin kənar kəsiklərinin hazırlanması;
- Ətək hissənin hazırlanması;
- Kürək hissənin hazırlanması;
- Ətək və kürək hissələrin yan və çiyin kəsiklərində birləşdirilməsi;
- Yaxalığın hazırlanması və yaxa yerinə birləşdirilməsi;
- Qolların hazırlanması və qol dibinə birləşdirilməsi;
- Köynəyin aşağı kəsiyinin hazırlanması;
- Son tamamlama işləri.

► Köynəklərin biçilməsi və tikişə hazırlanması

Biçilmiş köynəklərin hissələrinin sayı onun fasonundan asılıdır. Köynəklər, əsasən, aşağıdakı hissələrdən ibarətdir: 1 - kürək; 2 - ətək; 3 - qol; 4 - yaxalıq; 5 - manjet (Şəkil 1.30). Geyimin hissələrini biçdikdən sonra hazır biçim tikişçiyə təhvil verilir. Tikişçi biçilmiş hissələrin sayını, ölçülərini və keyfiyyətini yoxlayır, aşkar olunan nöqsanlar barədə biçiciyə məlumat verir. Hissələri bir-birinə dəqiq birləşdirmək üçün onların üzərində nəzarət işarələri qoyulur. Bu işarələrlə qarsağın uzunluğunu, enini, müxtəlif relyef tikişlərinin sonunu müəyyən edirlər.

Şəkil 1.30. Qadın köynəyinin biçim hissələri